
A tenger gyümölcsei

Kulcsszavak: disszonáns; gondolatébresztés
Alkotásomat kósza, ámde annál érdekesebb gondolat szülte: Mi lenne akkor, ha egy halat szőr borítana pikkelyek helyett? Ebből a kérdésből indult el az azóta is tartó alkotási folyamat. Az itt szerepeltetett munkám már egy „realisztikusabb” mű az elődjéhez képest. Az ugyanis egy türkizes árnyalatú szőrös ponty volt, amit a MATE Rippl-Rónai Művészeti Intézetben töltött tanulmányaim alatt készítettem el, mint projekt feladat az egyik tanórára. A témánk egyszerű volt: Alkossunk valami szőröset, de az disszonáns legyen. Ebből az alapfelvetésből született meg a gondolat, amit tett (jelen esetben alkotás) követett. Miután elkészült a műalkotás, nem hagyott nyugodni a gondolat továbbra sem. Úgy éreztem újra kell alkotnom ezt a témát, más-más megvilágításban. Van ebben a témában még potenciál, el nem mondott történetek és ötletek. Így jött létre jelen munkám is, aminek a gondolatébresztés és a fantázia megmozgatása a legfőbb célja.



